Il-Gvern beda jaħdem fuq pjan nazzjonali għall-wesgħat tal-ilma fil-widien, fejn attwalment id-Dipartiment tax-Xogħlijiet u l-Infrastruttura qiegħed iħejji l-proposti biex isiru l-applikazzjonijiet għall-fondi Ewropej b'rabta ma' dan il-proġett. Dan ħareġ minn tweġiba Parlamentari tal-Ministru Joe Mizzi. Ikkuntattjata minn din il-gazzetta, kelliema għall-Ministeru tat-Trasport u l-Infrastruttura spjegat li, bħalma jsir kull sena, is-Sezzjoni tal-Immaniġġjar tal-Widien reġgħet ikkontribwixxiet għall-manutenzjoni tal-widien li għandna mxerrdin ma' Malta. Il-manutenzjoni normalment tinkludi xogħlijiet strutturali, tneħħija ta' materjal ħażin u pjanti invażivi. L-interventi ta' manutenzjoni saru wara li kienu individwati widien partikolari, li ntgħażlu wara żjarat regolari, kif ukoll wara li ġew evalwati talbiet mingħand il-pubbliku u entitajiet governattivi. Finalment l-għażla kienet ibbażata fuq l-iktar widien bi bżonnijiet urġenti. Madankollu, anke skont dak li ħareġ fil-Paralment, jeħtieġ pjan integrat li jkun fuq skala nazzjonali, u li jkun jinkorpora l-wesgħat tal-ilma (catchment areas) kollha tal-widien. L-interventi maġġuri m'għandhomx isiru biss fuq parti żgħira tal-wied, imma trid titqies is-sistema kollha biex ix-xogħlijiet ikunu aktar effettivi u jservu għal aktar tul ta' żmien. Huwa proprju għalhekk li bħalissa d-Dipartiment tax-Xogħlijiet u l-Infrastruttura qed jiżviluppa proposti għall-applikazzjonijiet ta' fondi tal-Unjoni Ewropea biex ikunu jistgħu jsiru dawn il-pjanijiet għall-immaniġġjar ta' diversi wesgħat tal-ilma fil-widien. Mil-lat ta' manutenzjoni, il-kelliema spjegat li din is-sena x-xogħlijiet fuq il-widien bdew f'April li għadda. Kien hemm total ta' erba' widien li din is-sena saru x-xogħlijiet fihom. Dawn huma Wied Qannotta, limiti ta' Burmarrad; Wied iċ-Ċawsli u Wied il-Kbir, limiti ta' Ħal Qormi; u Wied Għajn Żejtuna, limiti tal-Mellieħa. Wied Qannotta – limiti ta' Burmarrad Ix-xogħlijiet f'Wied Qannotta bdew fis-sajf tal-2013, tkomplew fis-sjuf tal-2014 u l-2015 u qegħdin jiġu konklużi din is-sena. Ix-xogħlijiet jikkonsistu fit-tneħħija u l-kontroll tal-qasba l-kbira li hija pjanta invażiva li timblokka l-korsa tal-ilma u tieħu post ta' speċijiet indiġeni. F'parti mill-wied il-qasab kien qed joħnoq trejqa li tintuża mill-bdiewa tal-post. L-għeruq tal-qasab (rhizomes) qed jitnaddaf mill-ħamrija li tinqala' biex il-ħamrija terġa' tintefa' fil-wied u xi żrieragħ li kien hemm ta' speċijiet tal-wied ma jintilfux. Tneħħew ukoll siġar tar-riġnu li huma invażivi u speċi mhux indiġena. Wied iċ-Ċawsli u Wied il-Kbir – limiti ta' Ħal Qormi Ix-xogħlijiet f'dan il-wied bdew f'Marzu tal-2016. Hawnhekk sar xogħol ta' rutina fejn f'dan il-wied tneħħa r-riġnu li hija pjanta invażiva u mhux lokali. Din il-pjanta invażat il-wied kollu u bdiet tieħu post speċijiet indiġeni u timblokka l-korsa tal-ilma tal-wied. Wied Għajn Żejtuna – limiti tal-Mellieħa F'dan il-wied saru interventi ta' manutenzjoni bħala parti minn proġett ta' restawr ambjentali ta' Wied Għajn Żejtuna mmexxi mill-Għaqda tar-Residenti ta' Santa Marija Estate, il-Mellieħa, bl-assistenza tal-Ministeru għat-Trasport u Infrastruttura. Dan il-proġett, li ilu għaddej mis-sena 2011, jikkonsisti fit-tneħħija ta' siġar invażivi u aljeni, tħawwil ta' siġar indiġeni u tal-widien u tisbiħ u tranġar ta' strutturi rurali tal-wied.